**บทที่ 3**

**วิธีดำเนินการวิจัย**

 การวิจัยเรื่องปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคามครั้งนี้ ผู้วิจัยได้ดำเนินการวิจัยดังนี้

 1. ประชากรและกลุ่มตัวอย่าง

 2. เครื่องมือที่ใช้ในการวิจัย

 3. การเก็บรวบรวมข้อมูล

 4. การวิเคราะห์ข้อมูล

 5. สถิติที่ใช้ในการวิจัย

**3.1 ประชากรและกลุ่มตัวอย่าง**

 **3.1.1 ประชากร** (Population) ที่ใช้ในการวิจัยครั้งนี้คือ ผู้ต้องขังคดียาเสพติดซึ่งถูกคุมขังอยู่ในเรือนจำจังหวัดมหาสารคาม จำนวน 1,306 คน (ฝ่ายทัณฑปฏิบัติ เรือนจำจังหวัดมหาสารคาม ณ วันที่ 1 กรกฎาคม พ.ศ. 2559)

 **3.1.2 กลุ่มตัวอย่าง** (Sample) ที่ใช้ในการวิจัยครั้งนี้ แบ่งออกเป็นสองกลุ่มตามลักษณะประเภทของการวิจัยคือ การวิจัยเชิงปริมาณ (Quantitative Research) และการวิจัยเชิงคุณภาพ (Qualitative Research) ดังนี้

 **3.1.3 การวิจัยเชิงปริมาณ** (Quantitative Research) กลุ่มตัวอย่างที่ใช้ในการวิจัย ได้แก่ ผู้ต้องขังคดียาเสพติดที่ถูกคุมขังอยู่ในเรือนจำจังหวัดมหาสารคาม จำนวน 307 คน ซึ่งได้มาจากการคำนวณตามสูตรของทาโร่ ยามาเน่ (TaroYamane. 1973 ; อ้างถึงใน เสาวลักษณ์ โกศลกิตติอัมพร และ สัญญา เคณาภูมิ. 2558) ดังนี้

N

1+N(e)2

 จากสูตร n = *(3-1)*

 กำหนดให้ n = จำนวนของกลุ่มตัวอย่าง

 N = จำนวนประชากรทั้งหมด (1,306 คน)

 e = ความคลาดเคลื่อน กำหนดไว้ที่ 0.05

*(3-2)*

1,306

1+1,306(0.05)2

 แทนค่า n =

*(3-3)*

1,306

1+1,306(0.0025)

 n =

*(3-4)*

1,306

1+3.265

 n =

*(3-5)*

1,306

4.265

 n =

 n = 306.21

 ขนาดของกลุ่มตัวอย่างที่คำนวณได้คือ 306.21 คน เพื่อให้ได้จำนวนเต็มผู้วิจัยจึงปัดเศษของกลุ่มตัวอย่างเป็น 307 คน

 **3.1.4 การวิจัยเชิงคุณภาพ** (Qualitative Research) ผู้วิจัยใช้วิธีการสัมภาษณ์แบบเจาะลึก

(In-depth Interviews) จากผู้ให้ข้อมูลสำคัญ (Key Informant) จึงใช้วิธีเลือกกลุ่มตัวอย่างแบบเจาะจง (Purposive Sampling) จากผู้ต้องขังคดียาเสพติดที่ถูกคุมขังอยู่ในเรือนจำจังหวัดมหาสารคามจำนวน 24 คน แบ่งตามพฤติกรรมการกระทำความผิด ดังนี้

 3.1.4.1 ผลิต นำเข้า ส่งออก จำนวน 6 คน

 3.1.4.2 จำหน่าย ครอบครองเพื่อจำหน่าย จำนวน 6 คน

 3.1.4.3 ครอบครอง จำนวน 6 คน

 3.1.4.4 เสพ จำนวน 6 คน

 **3.1.5 การสุ่มตัวอย่างจากประชากร** แบ่งออกเป็น 2 ส่วน ได้แก่

 **3.1.6 การวิจัยเชิงปริมาณ** ผู้วิจัยได้ใช้การสุ่มตัวอย่างแบบง่าย (Simple Random Sampling) ด้วยวิธีการจับสลาก โดยการนำรายชื่อประชากรใส่ลงไปในกล่อง แล้วจึงหยิบออกมาทีละแผ่น เมื่อจับได้ชื่อใดก็เขียนไว้ แล้วนำกลับเข้าไปในกล่องใหม่ แล้วเขย่าให้คละกัน เพื่อให้แต่ละชื่อมีโอกาสถูกเลือกเท่า ๆ กัน ถ้าจับได้รายชื่อเดิมก็นำกลับเข้าไปในกล่องใหม่แล้วเขย่าให้คละกัน และทำการจับใหม่จนครบตามจำนวนกลุ่มตัวอย่าง

 **3.1.7 การวิจัยเชิงคุณภาพ** ผู้วิจัยใช้วิธีการสัมภาษณ์แบบเจาะลึก (In-Depth Interviews) จากผู้ให้ข้อมูลสำคัญ (Key Informant) จึงใช้วิธีเลือกกลุ่มตัวอย่างแบบเจาะจง (Purposive Sampling) จากผู้ต้องขังคดียาเสพติดที่ถูกคุมขังอยู่ในเรือนจำจังหวัดมหาสารคามจำนวน 24 คน แบ่งตามพฤติกรรมการกระทำความผิด ดังนี้

 1.1.7.1 ผลิต นำเข้า ส่งออก จำนวน 6 คน (ชาย 4 คน หญิง 2 คน)

 3.1.7.2 จำหน่าย ครอบครองเพื่อจำหน่าย จำนวน 6 คน (ชาย 4 คน หญิง 2 คน)

 3.1.7.3 ครอบครอง จำนวน 6 คน (ชาย 4 คน หญิง 2 คน)

 3.1.7.4 เสพ จำนวน 6 คน (ชาย 4 คน หญิง 2 คน)

**3.2 เครื่องมือที่ใช้ในการวิจัย**

 **3.2.1 การสร้างเครื่องมือที่ใช้ในการวิจัย**

 เครื่องมือที่ใช้ในการวิจัยครั้งนี้มี 2 แบบตามลักษณะประเภทของการวิจัย คือ แบบสอบถามสำหรับการวิจัยเชิงปริมาณและแบบสัมภาษณ์สำหรับการวิจัยเชิงคุณภาพ ดังนี้

 **3.2.1.1 แบบสอบถาม** (Questionnaire) เป็นแบบสอบถามที่สร้างขึ้นโดยศึกษาจากแนวคิดทฤษฎี และเอกสารที่เกี่ยวข้อง โดยสร้างข้อคำถามให้ครอบคลุมวัตถุประสงค์ที่ต้องการศึกษา มีโครงสร้างแบบสอบถามแบ่งออกเป็น 3 ตอน ดังนี้

 **ตอนที่ 1** เป็นข้อคำถามเกี่ยวกับข้อมูลทั่วไปของผู้ตอบโดยจะมีลักษณะเป็นแบบตรวจสอบรายการ (Checklists) และแบบเติมคำ

 **ตอนที่ 2** เป็นข้อคำถามเกี่ยวกับปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคามได้แก่ การกล่อมเกลาทางสังคม บุคลิกภาพ จิตวิเคราะห์ การเผชิญหน้าเยียวยารักษาตนเอง พัฒนาการการเรียนรู้ทางสังคม การคบหาสมาคมที่แตกต่างกัน การเลียนแบบ การคงชีพ กลไกของการควบคุมทางสังคม ปฏิสัมพันธ์ วัฒนธรรมของชนชั้นที่มีรายได้น้อย เศรษฐกิจ และการถูกประทับตราโดยลักษณะแบบสอบถามจะแบ่งระดับพฤติกรรมการกระทำเป็นมาตราส่วนประมาณค่าของลิเคิร์ท (Likert) มี 5 ระดับ

(บุญชม ศรีสะอาด. 2545) คือ

 1 คะแนน หมายถึง น้อยที่สุด

 2 คะแนน หมายถึง น้อย

 3 คะแนน หมายถึง ปานกลาง

 4 คะแนน หมายถึง มาก

 5 คะแนน หมายถึง มากที่สุด

 **ตอนที่ 3** เป็นข้อคำถามเกี่ยวกับระดับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม ได้แก่ 1) ผลิต นำเข้า ส่งออก 2) จำหน่าย ครอบครองเพื่อจำหน่าย 3) ครอบครอง และ 4) เสพ ลักษณะแบบสอบถามเป็นแบบมาตราส่วนประมาณค่าตามแบบลิเคิร์ท (Likert) มี 5 ระดับ เช่นเดียวกับตอนที่ 2

 **3.2.1.2 แบบสัมภาษณ์** (Interview Form) เป็นแบบสัมภาษณ์มีโครงสร้าง (Structured Interview) ที่สร้างขึ้นจากการทบทวนหลักการแนวคิดทฤษฎี และงานวิจัยที่เกี่ยวข้อง ซึ่งเป็นคำถามปลายเปิด โดยแบ่งออกเป็น 3 ส่วน ดังนี้

 **ส่วนที่ 1** เป็นส่วนของข้อมูลทั่วไปของการสัมภาษณ์ ได้แก่ ชื่อเรื่องวิจัย ชื่อ-สกุลผู้ให้สัมภาษณ์ เพศ สถานที่วันเวลาที่สัมภาษณ์

 **ส่วนที่ 2** เป็นส่วนของลักษณะโดยทั่วไปของผู้ให้สัมภาษณ์เท่าที่จำเป็น ได้แก่ ข้อมูลภูมิหลังที่เป็นปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดเช่น เพศ อายุ การศึกษา อาชีพ รายได้ หนี้สิน จำนวนสมาชิกในครัวเรือน ขนาดครอบครัว สถานภาพของผู้ให้สัมภาษณ์

 **ส่วนที่ 3** เป็นส่วนของคำถามและเนื้อที่ว่างที่ใช้บันทึกการสัมภาษณ์ซึ่งมีข้อคำถามที่เป็นข้อเสนอแนะเกี่ยวกับพฤติกรรมการกระทำความผิดเกี่ยวกับยาเสพติดของผู้ต้องขังรวมทั้งข้อเสนอแนะเกี่ยวกับการแก้ไขปัญหาการกระทำความผิดเกี่ยวกับยาเสพติดและวิธีป้องกันผู้ต้องขังคดียาเสพติดกลับมากระทำผิดซ้ำภายหลังพ้นโทษจากเรือนจำไปแล้ว

 **3.2.2 วิธีการสร้างเครื่องมือ**

 3.**2.2.1 การสร้างแบบสอบถาม** (Questionnaire)

 1) ศึกษาเอกสารแนวคิด ทฤษฎีและงานวิจัยที่เกี่ยวข้องกับตัวแปรที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเพื่อกำหนดเป็นกรอบแนวคิดการวิจัย

 2) กำหนดโครงสร้างของแบบสอบถามและสำนวนภาษาของข้อความ

 3) นำร่างแบบสอบถามเสนอคณะกรรมการที่ปรึกษาวิทยานิพนธ์ตรวจสอบ แก้ไข เสนอแนะปรับปรุงเพื่อความเหมาะสมถูกต้องของแบบสอบถามตามหลักวิชาการ

 4) นำแบบสอบถามที่ปรับปรุงแล้วเสนอผู้เชี่ยวชาญ จำนวน 3 ท่าน ได้แก่

 4.1) นายวิระทับภูมีวุฒิการศึกษา รป.ม. (รัฐประศาสนศาสตร์) ตำแหน่ง เจ้าพนักงานราชทัณฑ์ชำนาญงาน เรือนจำจังหวัดมหาสารคาม เป็นผู้เชี่ยวชาญด้านเนื้อหา

 4.2) ผศ. ดร.กัลยา กุลสุวรรณ วุฒิการศึกษา ศศ.ด. (ภาษาไทย) ตำแหน่ง อาจารย์ประจำคณะมนุษยศาสตร์และสังคมศาสตร์ มหาวิทยาลัยราชภัฏมหาสารคาม เป็นผู้เชี่ยวชาญด้านภาษา

 4.3) ผศ. ดร.รังสรรค์ สิงหเลิศ วุฒิการศึกษา ปร.ด. (ประชากรศาสตร์)ตำแหน่ง ประธานกรรมการผู้รับผิดชอบหลักสูตรปรัชญาดุษฎีบัณฑิต สาขายุทธศาสตร์การพัฒนา มหาวิทยาลัยราชภัฏมหาสารคาม เป็นผู้เชี่ยวชาญด้านการวัดผลและประเมินผล เพื่อตรวจสอบความครอบคลุม ความถูกต้องเที่ยงตรงเชิงเนื้อหา (Content Validity) ความถูกต้องเที่ยงตรงเชิงโครงสร้าง (Construct Validity) ความถูกต้องของรูปแบบแบบสอบถาม (Format) และความถูกต้องของการใช้ภาษา (Wording) ตามหลักวิชาการโดยการหาค่าดัชนีความสอดคล้องระหว่างข้อคำถามกับวัตถุประสงค์และนิยามศัพท์เฉพาะ หรือค่า IOC (Index of Congruence) โดยผู้วิจัยนำแบบประเมินจากผู้เชี่ยวชาญ ซึ่งกำหนดคะแนนไว้ดังนี้

 ให้คะแนน 1 เมื่อผู้เชี่ยวชาญแน่ใจว่าข้อคำถามวัดได้ตรงตามวัตถุประสงค์

 ให้คะแนน 0 เมื่อผู้เชี่ยวชาญไม่แน่ใจว่าข้อคำถามวัดได้ตรงตามวัตถุประสงค์

 ให้คะแนน-1 เมื่อผู้เชี่ยวชาญแน่ใจว่าข้อคำถามวัดได้ไม่ตรงตามวัตถุประสงค์

 หลังจากนั้นนำค่าที่ได้แต่ละข้อแทนลงในสูตรดังนี้

  *(3-6)*

 โดย IOC คือ ค่าความสอดคล้อง

  คือ ผลรวมคะแนนผลการตัดสินในข้อความนั้นจากผู้เชี่ยวชาญ

 N คือ จำนวนผู้เชี่ยวชาญ (3 ท่าน)

 เกณฑ์ 1. ข้อคำถามที่มีค่า IOC ตั้งแต่ 0.67 - 1.00 มีค่าความเที่ยงตรงสูง ใช้ได้

 2. ข้อคำถามที่มีค่า IOC ต่ำกว่า 0.67 ต้องปรับปรุงยังใช้ไม่ได้

 เมื่อผู้วิจัยได้หาคุณภาพของแบบสอบถามจากการประเมินของผู้เชี่ยวชาญและดำเนินการปรับปรุงแก้ไขแบบสอบถามให้เป็นไปตามข้อเสนอแนะของผู้เชี่ยวชาญ ผลการประเมินได้ค่า ตั้งแต่ 0.67 ขึ้นไป ถือได้ว่าข้อคำถามสอดคล้องกับวัตถุประสงค์

 5) นำแบบสอบถามที่ผ่านการตรวจสอบจากผู้เชี่ยวชาญไปทดลองใช้ (Try Out) กับผู้ต้องขังคดีความผิดเกี่ยวกับยาเสพติดของเรือนจำจังหวัดมหาสารคามที่ไม่ใช่กลุ่มตัวอย่างจำนวน 40 คนและหาค่าอำนาจจำแนกด้วยวิธีหา Item Total Correlation เป็นรายข้อได้ค่าระหว่าง 0.204 ถึง 0.834 และหาค่าความเชื่อมั่นของแบบสอบถาม (Reliability Coefficients) โดยใช้สถิติค่าสัมประสิทธิ์แอลฟาตามวิธีของครอนบาค (Cronbach's Alpha) ได้ค่าความเชื่อมั่นทั้งฉบับเท่ากับ .966

 6) นำแบบสอบถามที่ผ่านการทดลองใช้ มาปรับปรุงแก้ไขข้อคำถามจนถูกต้องสมบูรณ์จากนั้นนำเรียนคณะกรรมการที่ปรึกษาวิทยานิพนธ์และจัดพิมพ์แบบสอบถามฉบับสมบูรณ์ แล้วจึงนำไปดำเนินการเก็บรวบรวมข้อมูลจริงต่อไป

 **3.2.2.2 การสร้างแบบสัมภาษณ์** (Interview Form)

 1) ทบทวนวรรณกรรมที่เกี่ยวข้องกับการวิจัย โดยการศึกษาทฤษฎีและแนวคิดเกี่ยวกับปัจจัยที่ส่งผลต่อพฤติกรรมการกระทำความผิดเกี่ยวกับยาเสพติด จากตำรา วารสาร ผลงานการวิจัยวิทยานิพนธ์ ตลอดจนเอกสารต่าง ๆ ที่เกี่ยวข้อง

 2) กำหนดเนื้อหาของคำถามในแบบสัมภาษณ์เพื่อให้ครอบคลุมในเรื่องปัจจัยที่ส่งผลต่อพฤติกรรมการกระทำความผิดเกี่ยวกับยาเสพติด และมีลักษณะที่กลุ่มตัวอย่างสามารถตอบให้ได้ข้อเท็จจริงมากที่สุด แล้วนำแบบสัมภาษณ์ที่สร้างขึ้นให้คณะกรรมการที่ปรึกษาวิทยานิพนธ์ทำการตรวจแนะนำในรายละเอียด และแก้ไขแบบสัมภาษณ์เพื่อนำมาปรับปรุงแก้ไขให้ครอบคลุมเนื้อหาที่ใช้ในการวิจัย

 3) นำแบบสัมภาษณ์ไปเก็บรวบรวมข้อมูลจริงต่อไป

**3.3 การเก็บรวบรวมข้อมูล**

 3.3.1 วิธีการเก็บรวบรวมข้อมูลใช้ในการวิจัยเชิงปริมาณดำเนินการตามขั้นตอน ดังนี้

 3.3.1.1 ขอหนังสือรับรองและแนะนำตัวผู้วิจัยจากคณะรัฐศาสตร์และรัฐประศาสนศาสตร์ มหาวิทยาลัยราชภัฏมหาสารคามถึงผู้บัญชาการเรือนจำจังหวัดมหาสารคาม เพื่อขออนุญาตเก็บรวบรวมข้อมูลจากผู้ต้องขังคดียาเสพติดซึ่งถูกคุมขังอยู่ภายในเรือนจำจังหวัดมหาสารคาม

 3.3.1.2 ดำเนินการเก็บข้อมูลกับกลุ่มตัวอย่าง คือ ผู้ต้องขังคดียาเสพติดซึ่งถูกคุมขังอยู่ในเรือนจำจังหวัดมหาสารคาม ระหว่างเดือนกรกฎาคม 2559 ถึง เดือนสิงหาคม 2559

 3.3.1.3 หลังจากเก็บรวบรวมข้อมูลแล้ว นำแบบสอบถามที่รวบรวมได้มาทำการตรวจสอบความสมบูรณ์ของการตอบจนครบตามจำนวนกลุ่มตัวอย่างที่ใช้ในการวิจัยแล้วนำไปวิเคราะห์ข้อมูลต่อไป

 3.3.2 วิธีการเก็บรวบรวมข้อมูลใช้ในการวิจัยเชิงคุณภาพ

 ดำเนินการสัมภาษณ์แบบเจาะลึก (In - depth Interviews) จากผู้ให้ข้อมูลสำคัญ

(Key Informant) คือผู้ต้องขังคดียาเสพติดซึ่งถูกคุมขังอยู่ในเรือนจำจังหวัดมหาสารคาม โดยขออนุญาตผู้บัญชาการเรือนจำจังหวัดมหาสารคาม แล้วทำการสัมภาษณ์ผู้ต้องขังกลุ่มดังกล่าวภายในเรือนจำจังหวัดมหาสารคามโดยการสัมภาษณ์กลุ่มตัวอย่างเป็นรายบุคคลแล้วบันทึกลงแบบสัมภาษณ์

**3.4 การวิเคราะห์ข้อมูล**

 **3.4.1 วิธีการวิเคราะห์ข้อมูลแบบสอบถาม**

 ในการวิจัยครั้งนี้ ผู้วิจัยได้ใช้โปรแกรมคอมพิวเตอร์สำเร็จรูปในการประมวลผลและวิเคราะห์ข้อมูล โดยดำเนินการตามขั้นตอนดังนี้

 3.4.1.1 นำแบบสอบถามที่รวบรวมได้มาตรวจสอบความถูกต้องและสมบูรณ์

 3.4.1.2 กำหนดรูปแบบสำหรับลงรหัส (Coding Form) ตามตัวแปรที่กำหนดไว้

 3.4.1.3 การวิเคราะห์ข้อมูลเพื่อตอบวัตถุประสงค์ของการวิจัยข้อ 1 คือการหาระดับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคามโดยนำคะแนนมาวิเคราะห์ด้วยค่าเฉลี่ย (Mean) และ ค่าส่วนเบี่ยงเบนมาตรฐาน (Standard Deviation) จากนั้นนำมาเทียบกับเกณฑ์การให้ความหมายค่าเฉลี่ย (รังสรรค์ สิงหเลิศ. 2551) ตามสูตรการหาความกว้างของอันตรภาคชั้นดังนี้

คะแนนสูงสุด – คะแนนต่ำสุด

จำนวนชั้นของเกณฑ์

*(3-7)*

5 – 1

5

 แทนค่าในสูตร =

 ความกว้างของอันตรภาคชั้น = 0.8

 เกณฑ์คะแนนระดับพฤติกรรมการกระทำความผิด 5 ระดับ ดังต่อไปนี้

 1.00-1.80 หมายถึง การกระทำความผิดอยู่ในระดับน้อยที่สุด

 1.81-2.60 หมายถึง การกระทำความผิดอยู่ในระดับน้อย

 2.61-3.40 หมายถึง การกระทำความผิดอยู่ในระดับปานกลาง

 3.41-4.20 หมายถึง การกระทำความผิดอยู่ในระดับมาก

 4.21-5.00 หมายถึง การกระทำความผิดอยู่ในระดับมากที่สุด

 3.4.1.4 การวิเคราะห์ข้อมูลเพื่อตอบวัตถุประสงค์ของการวิจัยข้อที่ 2 ใช้การวิเคราะห์การถดถอยพหุคูณเชิงเส้นตรง (Multiple Linear Regression Analysis) เพื่ออธิบายปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม โดยใช้การวิเคราะห์แบบกำหนดตัวแปรเข้าไปในสมการทั้งหมด (Enter Method) ซึ่งมีรูปสมการ ดังนี้

 รูปแบบของสมการเส้นตรง เพื่อที่จะพยากรณ์ค่าของตัวแปรตาม (Y) เมื่อทราบค่าต่าง ๆ ของตัวแปรอิสระ (x) จำนวน k ตัว

 สมการในรูปคะแนนดิบ

 Y = a + b1 x1 + b2 x2 + b3 x3+ ... +b13 x13

 Y คือ พฤติกรรมการกระทำความผิดเกี่ยวกับยาเสพติดของผู้ต้องขัง a คือ ค่าคงที่ (Constant Term) ของสมการถดถอย ในรูปของกลุ่มตัวอย่าง

 b1, b2, ...,b13 คือ ค่าสัมประสิทธิ์การถดถอย (Coefficient) ของตัวแปรอิสระ หรือค่าอิทธิพล หรือค่าน้ำหนักของแต่ละตัวแปรว่าสามารถอธิบายผลการเปลี่ยนแปลงในตัวแปรตามได้มากน้อยเพียงใด

 x1, x2, ...,x13 คือ ค่าของตัวแปรอิสระที่ได้จากกลุ่มตัวอย่างในรูปคะแนนดิบ เปลี่ยนสมการในรูปคะแนนดิบเป็นสมการในรูปคะแนนมาตรฐาน ดังนี้

 Z = B1Z1 + B2 Z2 + B3 Z3 + ... + B13 Z13

 เมื่อ Z = ค่าของตัวแปรตามที่ได้มาจากการพยากรณ์ในรูปของคะแนนมาตรฐาน เมื่อทราบค่าคะแนนมาตรฐานของตัวแปรอิสระ (พฤติกรรมการกระทำความผิดเกี่ยวกับยาเสพติดของผู้ต้องขัง)

 B คือ สัมประสิทธิ์การถดถอย ส่วนย่อยมาตรฐาน (Coefficient)

 Z1 - Z13 คือ คะแนนมาตรฐานของตัวแปรอิสระ

 **3.4.2 วิธีการวิเคราะห์ข้อมูลแบบสัมภาษณ์**

 3.4.2.1 บรรยายลักษณะทั่วไป เกี่ยวกับข้อมูลภูมิหลังซึ่งเป็นปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของกลุ่มตัวอย่าง เช่น เพศ อายุ การศึกษา อาชีพ รายได้ หนี้สิน จำนวนสมาชิกในครัวเรือน ขนาดครอบครัว สถานภาพ

 3.4.2.2 นำข้อมูลที่ได้จากการสัมภาษณ์แบบเจาะลึก (In-Depth Interviews) มาวิเคราะห์เชิงเนื้อหา (Content Analysis) วิเคราะห์ปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดรวมถึงข้อเสนอแนะเกี่ยวกับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม และวิธีป้องกันผู้ต้องขังคดียาเสพติดกลับมากระทำผิดซ้ำภายหลังพ้นโทษจากเรือนจำไปแล้ว

**3.5 สถิติที่ใช้ในการวิจัย**

 3.5.1 สถิติที่ใช้ในการวิเคราะห์ข้อมูลทั่วไปของผู้ตอบแบบสอบถามได้แก่ การแจกแจงความถี่ (Frequency) และร้อยละ (Percentage)

 3.5.2 สถิติที่ใช้ในการวิเคราะห์ระดับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม ได้แก่ ค่าเฉลี่ย (Mean) และส่วนเบี่ยงเบนมาตรฐาน (Standard Deviation)

 3.5.3 สถิติที่ใช้ในการวิเคราะห์ปัจจัยที่ส่งผลต่อพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคามผู้วิจัยใช้การวิเคราะห์พหุคูณถดถอยเชิงเส้น (Multiple Linear Regression Analysis)โดยใช้วิธีการวิเคราะห์แบบกำหนดตัวแปรเข้าไปในสมการทั้งหมด (Enter Method)

 3.5.4 การวิเคราะห์ข้อเสนอแนะเกี่ยวกับพฤติกรรมการกระทำความผิดเกี่ยวกับยาเสพติดของผู้ต้องขังเรือนจำจังหวัดมหาสารคาม รวมทั้งข้อเสนอแนะเกี่ยวกับการแก้ไขปัญหาการกระทำความผิดเกี่ยวกับยาเสพติดและวิธีป้องกันผู้ต้องขังคดียาเสพติดกลับมากระทำผิดซ้ำภายหลังพ้นโทษจากเรือนจำใช้วิธีการวิเคราะห์เนื้อหา (Content Analysis) แล้วนำเสนอในเชิงพรรณนาความ